
                                                  AVIZ

asupra  propunerii legislative pentru înfiinţarea comunei Corneşti, judeţul Gorj, prin reorganizarea  comunei Băleşti
              În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă pentru înfiinţarea comunei Corneşti, judeţul Gorj, prin reorganizarea comunei Băleşti, trimisă cu adresa nr.PL.X 994 din 27 decembrie 2006 şi înregistrat cu nr. 31/1545 din 28.12. 2006. 
    În conformitate cu dispoziţiile art.75 din Constituţia României, republicată şi ale art.92 alin. (8) din Regulamentul Camerei Deputaţilor, republicat, Camera Deputaţilor este prima  Cameră sesizată . 

             Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege  menţionat mai sus, în şedinţa din  29 ianuarie 2007.


     Membrii comisiei au examinat propunerea legislativă supusă aprobării, expunerea de motive, punctul de vedere al Guvernului,  transmis cu adresa nr.325/DRP/25.01.2007, prin care nu susţine adoptarea iniţiative legislative  şi avizul favorabil al Consiliului Legislativ nr. 37 din 11.01.2007.
           Cu prilejul dezbaterilor, membrii Comisiei au constatat că din documentaţia anexată lipsesc procesele verbale şi alte acte care să ateste că referendumul local privind înfiinţarea  comunei Corneşti din data de 3 septembrie 2006 a fost organizat cu respectarea  prevederilor art.5 alin.(2) şi art.14 alin.(2) din Legea nr.3/2000 privind  organizarea şi desfăşurarea  referendumului, în sensul că a fost organizat în toate cele 9 sate componente ale comunei Băleşti, iar cetăţenii au decis cu majoritatea  voturilor exprimate. De asemenea, documentaţia nu cuprinde nici fişa comunei Băleşti astfel cum rămâne după reorganizare, ceea ce îngreunează aprecierea  gradului de îndeplinire a condiţiilor prevăzute de alin.(2) şi (5) ale art.51 din Legea nr.351/2001 privind aprobarea planului de amenajare a teritoriului naţional, Secţiunea a IV-a –Reţeaua de localităţi, cu modificările şi completările ulterioare.  

          În acelaşi timp, Comisia a  reţinut şi faptul că printr-un memorandum iniţiat de Ministerul Finanţelor Publice, cu tema „Înfiinţarea de noi unităţi administrativ-teritoriale” şi aprobat de Primul-ministru al Guvernului României, s-a propus ca, în situaţii justificate, Ministerul Administraţiei şi internelor să iniţieze un singur proiect de act normativ pe an, pentru înfiinţarea unor unităţi administrativ-teritoriale, în colaborare cu comisiile de administraţie publică ale Parlamentului, avându-se în vedere că majoritatea  proiectelor de  lege privind înfiinţarea unor comune sau declararea de oraşe sau municipii, după caz, reprezintă iniţiative parlamentare.
În urma dezbaterilor Comisia, în unanimitate, a hotărât avizarea negativă a proiectului de lege .

În raport de obiectul şi conţinutul său, proiectul de lege face parte din categoria legilor organice.

                  PREŞEDINTE,
SECRETAR, 
                  Sergiu Andon
George Băeşu
Consilier

Dr. Corneliu Manda
